Rüfət Ağayev

Rüfət Ağababa oğlu Ağayev () — Azərbaycan ictimai-siyasi xadimi, Azərbaycan Respublikasının İtaliya Respublikasındakı fövqəladə və səlahiyyətli səfiri (1992–1994; de-yure), Azərbaycan Respublikası Baş nazirinin müavini (1992), Bakı Şəhər İcra Hakimiyyətinin başçısı (1991–1992), Bakı Şəhər Xalq Deputatları Sovetinin sədri (1990–1991), Azərbaycan Kommunist Partiyası Bakı Şəhər Komitəsinin birinci katibi (1990–1991), Azərbaycan Həmkarlar İttifaqları Şurasının sədri (1989–1990).

 Həyatı 

 Sovet Azərbaycanı dövründə 
Rüfət Ağababa oğlu Ağayev 13 fevral 1945-ci ildə Bakı şəhərində anadan olmuşdur. 1967-ci ildə Azərbaycan Neft və Kimya İnstitutunu bitirmişdir. Elə həmin ildən əmək fəaliyyətinə başlayaraq Bakı elektromaşınqayırma zavodunda emalatxana ustasının köməkçisi, patent bürosunun mühəndisi olmuş, 1969-cu ildən SSRİ Dövlət Standartlaşdırma Komitəsində mühəndis vəzifəsində işləmişdir. 1970–1972-ci illərdə Sovet Ordusu sıralarında hərbi xidmət keçmişdir. 1972-ci ildən yenidən SSRİ Dövlət Standartlaşdırma Komitəsində çalışmış, burada böyük mühəndis, qrup rəhbəri olmuşdur.

Rüfət Ağayev 1974-cü ildən Bakı Aqreqat İstehsal Konstruktor Birliyində baş mühəndis müavini, 1975-ci ildən baş mühəndis, 1976-cı ildən Sumqayıt kompressorlar zavodunun direktoru, 1978-ci ildən "Bakıelektroməişətcihaz" istehsalat birliyinin baş direktoru olmuşdur. 1989–1990-cı illərdə Azərbaycan Həmkarlar İttifaqları Şurasına rəhbərlik etmişdir. 1990-cı ilin fevral ayında Azərbaycan Kommunist Partiyası Bakı Şəhər Komitəsinin birinci katibi seçilmişdir.

Rüfət Ağayev 1970-ci ildən Sovet İttifaqı Kommunist Partiyasının üzvü olmuşdur. 1990-cı ilin iyul ayından Sov. İKP Mərkəzi Komitəsinin üzvü olmuş, SSRİ Ali Sovetinin xalq deputatı seçilmişdir.

Azərbaycan SSR Ali Sovetinə 1990-cı ildə keçirilən seçkilərdə Rüfət Ağayev 5 saylı Mərdəkan seçki dairəsindən deputat seçilmişdir. O, Azərbaycan Ali Sovetinin 5 fevral 1991-ci il tarixli qərarı ilə Azərbaycan SSR xalq deputatlarının səlahiyyətini yoxlamaq üçün 15 nəfər Azərbaycan SSR xalq deputatından ibarət yaradılmış Mandat komissiyasının üzvü seçilmişdir.

 Azərbaycanın müstəqilliyi dövründə 
Müstəqilliyin elanından sonra Rüfət Ağayev Azərbaycan Respublikası Prezidentinin səlahiyyətini həyata keçirən Azərbaycan Respublikası Ali Sovetinin sədri Yaqub Məmmədovun 4 may 1992-ci il tarixli 712 nömrəli fərmanı ilə Azərbaycan Respublikası Baş nazirinin müavini təyin olunmuşdur. Azərbaycan Respublikası Prezidenti Əbülfəz Elçibəyin 21 iyul 1992-ci il tarixli 72 nömrəli fərmanı ilə başqa işə keçdiyi üçün vəzifəsindən azad edilmişdir. Rüfət Ağayev 21 iyul 1992-ci ildə Azərbaycan Respublikasının Prezidenti Əbülfəz Elçibəyin 73 nömrəli fərmanı ilə eyni fərmanla yaradılmış Azərbaycan Respublikasının İtaliya Respublikasındakı diplomatik nümayəndəliyinə Fövqəladə və Səlahiyyətli Səfir diplomat dərəcəsi verilərək Fövqəladə və Səlahiyyətli Səfiri təyin edilmişdir. Buna baxmayaraq, Rüfət Ağayev de-fakto olaraq səfir göndərilməmişdir. 15 oktyabr 1994-cü ildə Azərbaycan Respublikasının Prezidenti Heydər Əliyevin imzaladığı 224 nömrəli fərmanla Azərbaycan Respublikasının Prezidentinin 21 iyul 1992-ci il tarixli "Azərbaycan Respublikasının İtaliya Respublikasında səfirliyinin açılması haqqında" 72 nömrəli fərmanı ləğv edilmişdir. Beləliklə, Azərbaycan Respublikasının İtaliya Respublikasındakı səfirliyi bağlanmışdır.

Rüfət Ağayev 1998-ci ildə Azərbaycanı tərk edərək Rusiyaya köçmüşdür. O, orada 1998-ci ildən Ukraynada fəaliyyət göstərən "Nord" ASC-nin Rusiya üzrə nümayəndəsi olaraq çalışmışdır.

Rüfət Ağayev 2003-cü il prezident seçkilərində iştirak etmək üçün Bakıya gələrək sənədlərini Mərkəzi Seçki Komissiyasına təqdim etmişdir, lakin onun prezidentliyə namizədliyi qeydə alınmamışdır. Mərkəzi Seçki Komissiyası rəsmi açıqlamasında komissiya iclasında namizədliyin qeydə alınmaması qərarının alınma səbəbinin "namizədin iş yeri ilə bağlı sənədlərini təqdim edə bilməməsi" olduğunu elan etmiş və o dövrkü komissiya katibi İnqilab Nadirov Rüfət Ağayevin iş yeri kimi qeyd etdiyi "Nord" ASC-nin beynəlxalq silah qaçaqmalçılığında ittiham olunduğunu demişdir. Bundan sonra Rüfət Ağayev Rusiyaya geri dönmüşdür

 Qeydlər 

 İstinadlar 

Kateqoriya:Azərbaycan Respublikası Ali Sovetinin XII çağırış deputatları
Kateqoriya:Azərbaycan baş nazirinin müavinləri
Kateqoriya:Azərbaycan Kommunist Partiyası Bakı Şəhər Komitəsinin birinci katibləri
Kateqoriya:Azərbaycanın İtaliyadakı səfirləri
Kateqoriya:Azərbaycan Həmkarlar İttifaqları Şurasının sədrləri
Kateqoriya:SSRİ xalq deputatları
Kateqoriya:Sovet İttifaqı Kommunist Partiyası Mərkəzi Komitəsinin üzvləri
Kateqoriya:Bakı Şəhər Xalq Deputatları Sovetinin deputatları
Kateqoriya:Bakı Şəhər İcra Hakimiyyətinin başçıları
Kateqoriya:Sov.İKP-nin XXVIII qurultayının nümayəndələri
Kateqoriya:Azərbaycan Kommunist Partiyası Mərkəzi Komitəsinin üzvləri
Kateqoriya:Sov.İKP-nin XIX konfransının nümayəndələri